b'\n_START_ARTICLE_\nBob\xc5\xb3 vasara\n_START_PARAGRAPH_\nBob\xc5\xb3 vasara\xc2\xa0\xe2\x80\x93 rugs\xc4\x97jo pabaigoje ir spalio prad\xc5\xbeioje kas keleri metai pasitaikantis or\xc5\xb3 at\xc5\xa1ilimas, susij\xc4\x99s su tuo metu \xc4\xaf Lietuv\xc4\x85 i\xc5\xa1 piet\xc5\xb3 atklystan\xc4\x8diu anticiklonu. Oras su\xc5\xa1yla iki +20\xc2\xa0\xc2\xb0C, rytais gausi rasa arba \xc5\xa1erk\xc5\xa1nas. Tuo metu nakt\xc4\xaf dirva at\xc5\xa1\xc4\x85la dar nedaug, o dien\xc4\x85 dirva ir oras \xc4\xaf\xc5\xa1yla, bet ne per daugiausia._NEWLINE_Bob\xc5\xb3 vasaros rei\xc5\xa1kinys b\xc5\xabdingas daugeliui \xc5\xa1iaurinio pusrutulio \xc5\xa1ali\xc5\xb3, kai nusistovi rudeninis anticiklonas. Bob\xc5\xb3 vasara paprastai b\xc5\xabna po at\xc5\xa1alimo, jos metu kartais su\xc5\xbeydi vasar\xc4\x85 paprastai \xc5\xbeydintys augalai. Vienas b\xc5\xabding\xc5\xb3 bob\xc5\xb3 vasaros po\xc5\xbeymi\xc5\xb3\xc2\xa0\xe2\x80\x93 skraidantys voratinkliai._NEWLINE_Rusijoje bob\xc5\xb3 vasara (pagal Brokhauzo ir Efrono \xc5\xbeodyn\xc4\x85)\xc2\xa0\xe2\x80\x93 tais sausas giedras ruduo rugpj\xc5\xab\xc4\x8dio pabaigoje ar rugs\xc4\x97jo prad\xc5\xbeioje, kai ore skraido voratinkliai.\n_START_SECTION_\nPavadinimai\n_START_PARAGRAPH_\nBob\xc5\xb3 vasar\xc4\x85 taip (bob\xc5\xb3) vadina ryt\xc5\xb3 slavai, lietuviai, vokie\xc4\x8diai (Altweibersommer). \xc5\xa0iaur\xc4\x97s Amerikoje toks laikotarpis paprastai vadinamas ind\xc4\x97n\xc5\xb3 vasara (Indian summer). Pir\xc4\x97nuose, Italijoje ir Pranc\xc5\xabzijoje\xc2\xa0\xe2\x80\x93 \xc5\xa1v. Martyno vasara (it. Estate di San Martino, galis. Verani\xc3\xb1o de San Marti\xc3\xb1o, portug. Ver\xc3\xa3o de S\xc3\xa3o Martinho), Bulgarijoje ir Serbijoje\xc2\xa0\xe2\x80\x93 \xc4\x8digon\xc5\xb3 vasara, \xc4\x8cekijoje\xc2\xa0\xe2\x80\x93 voratinkli\xc5\xb3 vasara. Latviai i\xc5\xa1saugojo sen\xc4\x85 \xc5\xbeod\xc4\xaf \xe2\x80\x9eatvasara\xe2\x80\x9c \xe2\x80\x93 sugr\xc4\xaf\xc5\xbeusi vasara._NEWLINE_Vienas i\xc5\xa1 populiari\xc5\xb3 ai\xc5\xa1kinim\xc5\xb3, kod\xc4\x97l \xc5\xa1is metas vadinamas bob\xc5\xb3 vasara\xc2\xa0\xe2\x80\x93 tai paskutin\xc4\x97s met\xc5\xb3 dienos, kada senos moterys gali pasi\xc5\xa1ildyti saul\xc4\x97kaitoje. Ta\xc4\x8diau tautosakininkai ir filologai ai\xc5\xa1kina, kad bob\xc5\xb3 vasara susijusi ne su bobomis, o su bobais \xe2\x80\x93 taip liaudi\xc5\xa1kai buvo vadinami didoki vorai, ruden\xc4\x97jan\xc4\x8diose pievose mezgantys besiplaikstan\xc4\x8dius voratinklius.\n_START_SECTION_\nLaikas ir trukm\xc4\x97\n_START_PARAGRAPH_\nBob\xc5\xb3 vasaros ilgis b\xc5\xabna \xc4\xafvairus kaip ir jos prad\xc5\xbeia. Ji da\xc5\xbeniausiai trunka 1\xe2\x80\x932 savaites, o prasideda nuo rugs\xc4\x97jo vidurio iki spalio prad\xc5\xbeios. Centrin\xc4\x97je Rusijoje bob\xc5\xb3 vasara prasideda apie rugs\xc4\x97jo 14 d. Kai kur Europoje ir \xc5\xa0iaur\xc4\x97s Amerikoje ji prasideda v\xc4\x97liau, rugs\xc4\x97jo pabaigoje ar pirmoje spalio pus\xc4\x97je.'